Hovedbudskaber I analysen ses der på, hvordan ændringer i tilskud til almene gymnasier påvirker elevernes uddannelsesmæssige udbytter. Elevernes uddannelsesmæssige udbytter måles som færdiggørelse, karakterer og tilbøjelighed til at læse videre. Der findes ingen statistisk signifikante effekter



Analysens resultater peger på, at de senere års besparelser på de almene gymnasier ikke har haft stor betydning for de uddannelsesmæssige udbytter. Dermed kan besparelserne have øget produktiviteten målt ved de uddannelsesmæssige udbytter pr. tilskudskrone



Analysens resultater kan ikke anvendes til at forudsige konsekvenserne af yderligere besparelser på de almene gymnasier, da disse ville ligge uden for analysens erfaringsområde Kilde ...

Kapitel III kort fortalt

I kapitel III undersøges, hvorledes elevernes uddannelsesmæssige resultater påvirkes, når ressourcerne til de almene gymnasier ændres. Dette spørgsmål belyses dels via en gennemgang af studier fra Danmark og andre lande og dels via en selvstændig analyse.

De eksisterende studier fokuserer på uddannelser på grundskoleniveau, og de fleste finder, at effekten af ressourcer på uddannelsesresultaterne er lille. Der er dog tegn på større positive effekter for socialt udsatte elever og elever i de yngste klasser. Derudover finder nyere amerikanske studier, at øgede tilskud, der gives i op til 12 år, har en vis effekt på lønnen som voksen og omfanget af videre uddannelse.

I kapitlets analyse undersøges effekten af at øge tilskuddene til de almene gymnasier, og her findes ikke nogen statistisk signifikant effekt på elevernes resultater målt ved gennemførsel, karakterer og tilbøjelighed til at læse videre. I analysen er anvendt en reform, der ensrettede tilskuddene til de almene gymnasier til at undersøge om ændrede tilskud påvirker uddannelsesresultaterne.

Når der ikke findes en effekt, kan det skyldes, at tilskudsniveauet i udgangsåret for analysen (2007) var så højt, at betydningen af den ændrede tilskudskrone har været lille. Det kan også skyldes, at tilskuddene er brugt på forhold, som ikke har haft betydning for de uddannelsesmæssige udbytter.